b"\n_START_ARTICLE_\nCasa del Gavi\xc3\xa0\n_START_SECTION_\nDescripci\xc3\xb3\n_START_PARAGRAPH_\nSituada dins del nucli antic de la poblaci\xc3\xb3 de l'Escala, constru\xc3\xafda damunt les roques de l'extrem occidental de la Platja, amb la fa\xc3\xa7ana principal al carrer del Cargol. Forma cantonada amb el petit corriol del pintor Rafel Ramis i Ballesta._NEWLINE_Edifici de planta rectangular, assentat damunt la roca de la costa, amb un mirador damunt del mar a l'extrem nord. L'edifici est\xc3\xa0 format per tres crugies rectangulars, amb desigual al\xc3\xa7ada. Es troba distribu\xc3\xaft en planta baixa i pis, tot i que el cos central, constru\xc3\xaft a manera de torre, presenta una tercera planta. A la part nord hi ha una terrassa damunt del mirador. La fa\xc3\xa7ana principal t\xc3\xa9 una porta d'acc\xc3\xa9s rectangular amb una l'obertura de mig punt bastida amb carreus de pedra. Als pisos, les obertures s\xc3\xb3n circulars, tamb\xc3\xa9 emmarcades en pedra. La fa\xc3\xa7ana de mar presenta tres contraforts de refor\xc3\xa7 de l'estructura, amb finestres rectangulars a baix i circulars al pis. La planta superior t\xc3\xa9 una sola obertura tripartida, bastida en pedra, que es repeteix a la fa\xc3\xa7ana nord, damunt la porta d'acc\xc3\xa9s a la terrassa. A la planta baixa, hi ha un gran portal de mig punt amb dovelles petites i la clau destacada. El mirador est\xc3\xa0 obert al p\xc3\xbablic i delimitat per una tanca de pedra i ma\xc3\xb3, amb portal de mig punt cobert per accedir-hi des del carrer._NEWLINE_Tota la construcci\xc3\xb3 \xc3\xa9s bastida amb pedra sense desbastar, lligada amb ciment.\n_START_SECTION_\nHist\xc3\xb2ria\n_START_PARAGRAPH_\nCasa constru\xc3\xafda en l'empla\xc3\xa7ament de l'Escorxador Vell, que va quedar en des\xc3\xbas el 1913 quan les instal\xc2\xb7lacions es varen traslladar a sortida de la vila (direcci\xc3\xb3 Figueres), a la zona de la desembocadura del riu Ter. En aquest empla\xc3\xa7ament fou constru\xc3\xaft, el 1951, el Xalet Folch i Torres (o Gavi\xc3\xa0), que fou adquirit i rehabilitat per l'Ajuntament l'any 1985. Des del 2 de setembre de 1993 hostatja l'Escola Municipal de M\xc3\xbasica i d'Arts Pl\xc3\xa0stiques."